TÖÖVÕTULEPING

Tallinn 							11.03.2024 nr 3-6/24/232-1

Tellija:
Nimi:				Riigi Kaitseinvesteeringute Keskus
Registrikood:			70009764
Aadress, postiindeks:		Järve 34a, 11314 Tallinn
Kontakttelefon, e-post:	               tel 717 0400, e-post info@rkik.ee
Tellija esindaja: 		peadirektori 07.12.2020 käskkirja nr 77 alusel hangete osakonna juhataja Ivar Janson
Tellija kontaktisiku 
nimi ja kontaktandmed:		Kaupo Ingver, tel +372 5307 2933, 
e-post kaupo.ingver@rkik.ee

                                                        ja
 
Töövõtja:
Nimi: 	Osaühing Reaalprojekt
Registrikood: 			10765904
Aadress, postiindeks: 		Tallinna tn 45, Viljandi linn, 71008 Viljandi maakond
Kontakttelefon, e-post: 		+372 510 4521
Töövõtja esindaja: 	Mikk Reier, kes tegutseb põhikirja alusel
	(edaspidi nimetatud töövõtja)

Töövõtja kontaktisiku 
nimi ja kontaktandmed:  	Kairi Juurik, telefon 5650 3623, e-post kairi@reaalprojekt.ee

edaspidi nimetatud ka eraldi pool või koos pooled,

sõlmisid alljärgneva lepingu (edaspidi leping) heas usus ning võtavad lepingu sõlmimisel arvesse asjaolu, et teevad koostööd Maksu- ja Tolliametiga asjakohaste lepingutingimuste täitmise ja maksukuulekuse tagamiseks:

1.	Lepingu ese ja kinnitused

1.1.	Lepinguga kohustub töövõtja vastavalt lepingule:

1.1.1.	Koostama tellijale „Tapa linnaku sademevee äravoolu projekteerimine“ projektdokumentatsiooni (edaspidi töö või teosed) vastavalt riigihanke (viitenumber 273528) alusdokumentides toodud tingimustele.
1.1.2.	Esitama tellija nimel lepingu punktis 1.1.1. nimetatud projektdokumentatsiooni alusel ehitamiseks ehitusloa taotlused projekteeritud ehitise püstitamiseks Tarbijakaitse ja Tehnilise Järelevalve Ametile (edaspidi TTJA) ning tegema selleks vajalikke toiminguid (edaspidi ehitusloa taotlemise teenus).
1.1.3.	Esitama tellijale 10 (kümne) päeva jooksul pärast lepingu jõustumist objektipõhise projekteerimise vastutuskindlustuse poliisi vastavalt riigihangete alusdokumentides sätestatule, hüvitispiiriga vähemalt lepingu maksumuse ulatuses. Vastutuskindlustus peab muuhulgas katma ka majanduslikud kahjud, mis tulenevad projekteerimisvigadest. 
1.1.4.	Täitma ka neid ülesandeid ja tegema neid töid või osutama teenuseid, mis ei ole lepingu dokumentides otseselt toodud, kuid mille tegemine on tavapäraselt vajalik lepingu eesmärgi saavutamiseks ning selles sätestatud töö teostamiseks. 

1.2.	Tellija kohustub maksma töövõtjale punktis 1.1. nimetatu eest lepingus kokkulepitud tasu.
1.3.	Lepinguga ja lepingu lisades reguleerimata küsimustes kuuluvad kohaldamisele kehtivad õigusaktid sh ehitusseadustiku, planeerimisseaduse, keskkonnamõju hindamise ja keskkonnajuhtimissüsteemi seaduse, autoriõiguse seaduse ja võlaõigusseaduse sätted, vastavad standardid ja hea tava.
1.4.	Töövõtja kinnitab lepingule allakirjutamisega, et omab ja kasutab töö teostamiseks ja ehitusloa taotlemise teenuse osutamiseks vastavaid vahendeid, kvalifitseeritud ja usaldusväärset tööjõudu, teadmisi ning kogemusi ja tal on lubatud ehitusseadustikus sätestatud korras tegutseda projekteerimisettevõtjana. 
1.5.	Töövõtja kinnitab, et täidab lepingust tulenevad kohustused tellijale lojaalselt, hea ja asjatundliku hoolsusega.
1.6.	Pooled kohustuvad tegema koostööd, mis on vajalik poolte kohustuste täitmiseks ja lepingu eesmärgi saavutamiseks.
1.7.	Töövõtja kinnitab, et teoste loomisel tekivad varalised õigused teostele töövõtjal. Töövõtja kohustub töö-, töövõtu- (sh alltöövõtu-) või muude lepingute sõlmimisel kolmandate isikutega seoses lepingu täitmisega sätestama, et kolmandatel isikutel ei teki õigust taotleda loodavatele teostele mistahes varalisi õigusi. Juhul, kui eelmainitud lepingud on kolmandate isikutega teoste loomiseks sõlmitud ja nendes lepingutes ei ole tagatud töövõtjale loodavatele teostele varaliste õiguste tekkimine, kohustub töövõtja tegema mainitud lepingutesse muudatused, mis tagavad Töövõtjale varaliste õiguste tekkimise.
1.8.	Punkt 1.7. ei välista kolmandatel isikutel teostele isiklike õiguste tekkimist.
1.9.	Töövõtja kinnitab, et tal on õigus sõlmida lepingut kokkulepitud tingimustel.
1.10.	Tellijal on õigus alustada teoste kasutamist 50 (viiekümne) aasta (teoste kasutamise algustähtaeg) jooksul varaliste õiguste üleandmise käsutustehingu tegemisest.
1.11.	Pooled leppisid kokku, et lepingu osaks oleva autorilepingu kehtivuse territooriumiks on Eesti Vabariigi ja teiste riikide territoorium.
1.12.	Pooled leppisid kokku, et töövõtja ei rakenda oma lepingust tulenevate nõuete tagamiseks võlaõigusseaduse § 654 nimetatud pandiõigust.
1.13.	Pooled leppisid kokku, et juhul, kui lepingus ja selle lisades esineb tingimusi, mis on omavahel vastuolus või võimaldavad erinevat tõlgendamist, otsustab tellija lepingu esemest ja eesmärgist lähtuvalt, kuidas tingimust kohaldatakse.

2.	Lepingu tähtajad

2.1.	Leping jõustub tellija poolt allkirjastamisest.
2.2.	Töövõtja on kohustatud enda poolt allkirjastatud lepingu tellijale tagastama 3 (kolme) tööpäeva jooksul arvates tellija poolt töövõtjale allkirjastamiseks saadetud lepingu kättesaamisest. Kui töövõtja ei tagasta tema poolt allkirjastatud lepingut nimetatud tähtaja jooksul, võib tellija kohaldada riigihangete seaduse §-i 119.  
2.3.	Töövõtja kohustub tööga alustama hiljemalt 5 (viie) tööpäeva jooksul pärast lepingu jõustumist.
2.4.	Lepingu osaks oleva autorilepingu kehtivuse tähtaeg on 50 (viiskümmend) aastat, mis hakkab kulgema varaliste õiguste üleandmise käsutustehingu tegemisest.
2.5.	Töövõtja kohustub täitma lepinguga võetud kohustused vastavalt lepingus ettenähtud detailsele ajagraafikule. Kõigi lepinguliste tööde üleandmise tähtaeg on 8 (kaheksa) kuud alates hankelepingu (edaspidi ka leping) hankija poolt allkirjastamisest. Täiendavalt tuleb töövõtjal pidada kinni järgmistest seatud vahetähtaegadest:

2.5.1.	Eskiisprojekt koos uuringutega peab olema esitatud hiljemalt 2 (kaks) kuud pärast lepingu jõustumist, millele lisandub tellija kooskõlastusaeg;
2.5.2.	Eelprojekt peab olema esitatud hiljemalt 4 (neli) kuud pärast lepingu jõustumist, millele lisandub kooskõlastusaeg;
2.5.3.	Põhiprojekt peab olema esitatud hiljemalt 6 (kuus) kuud pärast lepingu jõustumist, millele lisanduvad kooskõlastuseks ja ekspertiisiks kuluv aeg.
2.5.4.	Tööprojekt peab olema esitatud lepingu lõppemise ajaks.

3.	Lepingu dokumendid

3.1.	Lepingu dokumendid koosnevad lepingust, lepingu lisadest, lepingu muudatustest ja täiendustest, milles lepitakse kokku pärast lepingule allakirjutamist ning mis muutuvad automaatselt lepingu lisadeks ja omavad lepinguga võrdset juriidilist jõudu.
3.2.	Lepingu lisadeks on:

3.2.1.	Lisa 1. Riigihanke alusdokumendid (edaspidi RHAD) riigihankele viitenumbriga 273528 (edastatud eelnevalt riigihangete registris);
3.2.2.	Lisa 2. Töövõtja pakkumus (edastatud eelnevalt riigihangete registris); 
3.2.3.	Lisa 3. Lepinguliste kohustuste täitmise detailne ajagraafik (esitatakse Tellijale 7 (seitsme) tööpäeva jooksul pärast lepingu jõustumist);
3.2.4.	Tehnilistes ja muudes lepingu täitmisega seotud küsimustes peetavate koosolekute ja nõupidamiste poolte kontaktisikute allkirjastatud protokollid, mis koostatakse töö teostamise käigus.
3.2.5.	Tellija reservi kasutamise kokkulepped ning muud lepingu muutmise kokkulepped.

3.3.	Lepingu dokumendid peavad olema vormistatud eesti keeles ning olema terminoloogiliselt üheselt mõistetavad.

4.	Lepingu tasu ja arveldamine

4.1.	Tellija kohustub töövõtjale tasuma lepingu punktis 1.1. nimetatud kohustuste täitmise eest alljärgnevalt:

4.1.1.	36 410 (kolmkümmend kuus tuhat nelisada kümme) eurot, millele lisandub käibemaks seaduses sätestatud korras. 
4.1.2.	Summale lisandub vajadusel tellija reserv 10% (kümme protsenti) 3641 (kolm tuhat kuussada nelikümmend üks) eurot ilma käibemaksuta ettenägematute tööde jaoks. Reservi kasutamine on võimalik vaid poolte eelneval kirjalikul kokkuleppel, mis on allkirjastatud lepingus nimetatud esindajate või kontaktisikute poolt. Lepingu summa koos tellija reserviga on 40 051 (nelikümmend tuhat viiskümmend üks) eurot, käibemaksuta. Ettenägematu töö on lepingu mõistes töö, mida on vaja teha töö iseloomust ja täitmise käigust tulenevalt ning mille tegemise vajadust mõistlikkuse põhimõttest lähtuvalt pooled ei võinud ega saanud lepingu sõlmimisel ette näha. 

4.2.	Punktis 4.1.1. nimetatud tasu on tasu teoste loomise ja varaliste õiguste loovutamise ning isiklike õiguste kasutusõiguse andmise eest. Nimetatud tasu on tasu nii lepingu raames töövõtja poolt loodud teoste, projekteerimistegevuse käigus teostatud tööde ja osutatud teenuste eest, mida saab käsitleda töövõtuna, kui ka varaliste õiguste loovutamise ja isiklike õiguste kasutusõiguse eest, ehitusloa taotlemise teenuse ning projektis tehtavate paranduste ja muudatuste eest. Töövõtja poolt seoses teoste loomisega kandmisele kuuluvad kulutused jäävad töövõtja enda kanda. Lepingu tasu kuulub muutmisele üksnes seoses muudatustega tehtavas töös (sh projekteerimisteenuse mahu või keerukuse oluline muutumine, tellijapoolsete juhiste oluline muutmine töö käigus, mis toob kaasa töö mahu olulise muutmise vajaduse). Eelnimetatud tingimuste esinemisel lepingu tasu muutmiseks on nõutav eelnev poolte vaheline kokkulepe. Pool, kes eelnimetatud alusel lepingu tasu muutmist soovib, teeb teisele poolele kirjaliku ettepaneku lepingu tasu muutmiseks, tuues ühtlasi välja muutmise põhjused. Lepingu tasu muutmine on kehtiv vaid juhul, kui see on vormistatud kirjalikult ja allkirjastatud poolte poolt.
4.3.	Punktis 4.1.1. nimetatud tasu hulka on arvatud kõik töövõtja poolt töö teostamiseks  sooritatud maksed ja kantud kulutused, välja arvatud ehituslubade taotlemisel tasumisele kuuluvad riigilõivud. Samuti on nimetatud tasude hulka arvatud töövõtjale tekitatud kahju, mis tulenes teenuse osutamisega tavaliselt seotud ohust või kui kahju tekke on põhjustanud töövõtja või alltöövõtja käitumine, mida ei võinud vastavalt asjaoludele pidada töö teostamisel vajalikuks.
4.4.	Punktis 4.1.1. nimetatud tasu kuulub maksmisele vastavalt tegelikult osutatud töö mahule.
4.5.	Lepingu punktis 4.1.1. nimetatud tasu (ilma tellija reservita) maksmine toimub alljärgnevalt:

4.5.1.	10% (kümme protsenti) pärast eskiisprojekti esitamist;
4.5.2.	20% (kakskümmend protsenti) pärast eelprojekti esitamist;
4.5.3.	10% (kümme protsenti) pärast ehitusloa välja andmist, millele järgneb arve esitamine Töövõtja poolt;
4.5.4.	30% (kolmkümmend protsenti) pärast põhiprojekti esitamist;
4.5.5.	10% (kümme protsenti) pärast ekspertiisi ja/või Tellija märkuste alusel paranduste tegemist põhiprojektis.
4.5.6.	20% (kakskümmend protsenti) pärast tööprojekti esitamist.

4.6.	Tellija võib töövõtjale tasuda lepingu punktis 4.5. nimetatud ja teostatud töö või selle osa eest, mis on akteeritud tellija ja töövõtja poolt, kusjuures nimetatud akteerimist ei loeta teose või selle osa üleandmiseks ja vastuvõtmiseks lepingu punkti 10 mõttes. Eelnimetatud teoste osa eest tasumine toimub rahalise akti, tellija kooskõlastuse ja töövõtja arve alusel 28 (kahekümne kaheksa) kalendripäeva jooksul arvates arve saamisest. 
4.7.	Lepingu punktis 4.1.2 nimetatud reserv ei kuulu tellija poolt töövõtjale tasumisele ning reservi kasutatakse üksnes juhul, kui ilmneb võrreldes seni tellitud tööga selliste täiendavate tööde tellimise vajadus, mida tellija esialgse töö tellimisel ette ei näinud. Reservi kasutamise üle otsustab tellija töövõtja kirjaliku ettepaneku alusel.
4.8.	Tellija poolt makstud mistahes summa, mis ületab töövõtjale lepingus ettenähtu, kohustub töövõtja tellijale tagasi maksma 30 (kolmekümne) päeva jooksul pärast vastava teate saamist.
4.9.	Arved esitatakse e-arvena (xml vormingus, tellija operaator Unifiedpost AS). Arvel tuleb märkida maksja: Riigi Kaitseinvesteeringute Keskus, Järve 34a, 11314 Tallinn, registrikood 70009764, ning lepingus nimetatud Riigi Kaitseinvesteeringute Keskuse kontaktisiku nimi, lepingu number ja riigihanke viitenumber. Tellija kohustub maksma töövõtjale lepingu tasu pärast tellija poolt aktsepteeritud töö teostamist töövõtja poolt töö üleandmise-vastuvõtmise lõpliku akti alusel (välja arvatud käesoleva lepingu punkti 9.5 erisus) esitatud arve alusel pangaülekandena 28 (kahekümne kaheksa) päeva jooksul töövõtja arveldusarvele.
4.10.	Tellija kontrollib enne arve, mille maksumus on koos käibemaksuga 10 000 (kümme tuhat) eurot või rohkem, tasumist töövõtjal maksuvõla puudumist Maksu- ja Tolliameti kodulehekülje kaudu. Vähemalt 10 000 (kümne tuhande) eurose maksuvõla olemasolu korral informeerib tellija tasutavast arvest Maksu- ja Tolliametit.

5.	Töövõtja kohustused

5.1.	Töövõtja kohustused teoste loomisel

5.1.1.	Töövõtja kohustub looma teosed ja tegema muid teoste loomisega seotud toiminguid kooskõlas lepingu ja selle lisadega.
5.1.2.	Töövõtja kohustub tagama teoste loomiseks vajaliku kvalifikatsiooniga tööjõu kasutamise ja kui konkreetsete tööde tegemiseks on õigusaktides kehtestatud nõuded, et vastavat tööd võivad teostada isikud, kellel on muuhulgas nõutav majandustegevuse teade, tegevusluba või registreering, siis tagada, et vastavaid töid teostaksid isikud, kellel on nõutud majandustegevuse teade, tegevusluba või registreering või muu dokument, mis annab isikule õiguse vastava töö tegemiseks. Samuti kohustub töövõtja tagama teoste loomiseks vajalikud materjalid ja töövahendid.
5.1.3.	Töövõtja kohustub tulenevalt loodavate teoste omapärast küsima tellijalt viivitamatult juhiseid ja kooskõlastusi.
5.1.4.	Töövõtja kohustub valminud teosed ja nende vaheetappide resultaadid lepingus ettenähtud tingimustel (sh ettenähtud kuupäevadeks) tellijale akti alusel üle andma.
5.1.5.	Töövõtja kohustub looma teosed isiklikult või tellija poolt heakskiidetud  alltöövõtjate vahendusel. Alltöövõtjate kasutamine ei vabasta töövõtjat tema kohustustest juba täidetud tepingu osas ega täitmata kohustuste osas. Juhul, kui töövõtja on oma kohustused tellija nõusolekuta kolmandatele isikutele üle andnud või kasutab kolmandaid isikuid tellija keelust hoolimata, võib tellija lepingu üles öelda ja nõuda leppetrahvi ning kahju hüvitamist. Pakkumuses loetletud alltöövõtjate vahetamine on lubatud ainult kooskõlastatult tellijaga.
5.1.6.	Töövõtja kohustub looma teosed arvestades lepingu punktis 1.7. toodut ning  tagades töövõtjal varaliste õiguste tekkimise ning nende üleandmise tellijale.
5.1.7.	Töövõtja kohustub teoste loomisel ja teoste loomisega seotud toimingute tegemisel järgima:

5.1.7.1.	kehtestatud normatiive (harmoneeritud standardeid, nende puudumisel Eesti standardeid) ja ehitusprojektidele ning ehitistele esitatavaid nõudeid;
5.1.7.2.	tehnilist kirjeldust projekteerimistööde teostamiseks;
5.1.7.3.	vajadusel projekteerimistingimusi;
5.1.7.4.	tellija juhiseid.

5.1.8.	Töövõtja kohustub kõrvaldama omal kulul tellija poolt tellitud erapooletu ekspertiisi käigus teostes esinevad mistahes puudused tellija määratud tähtajaks kooskõlas punktiga 9.3. Ekspertiisitulemustega mittenõustumisel on töövõtjal ja tellijal õigus tellida 3 (kolmest) riiklikult tunnustatud eksperdist koosneva eksperdikomisjoni poolt teostatava kordusekspertiisi. Mõlemal  poolel on õigus nimetada üks ekspert, kes omalt poolt nimetavad kolmanda eksperdi. Nimetatud komisjoni ekspertiisi akt on lõplik ja selles kajastamist leidnud puuduste ettenähtud viisil kõrvaldamine on töövõtjale kohustuslik. Juhul, kui töövõtja keeldub ka kordusekspertiisis ettenähtud viisil puuduste kõrvaldamisest, on tellijal õigus leping üles öelda ja nõuda töövõtjalt kahju hüvitamist.
5.1.9.	Juhul, kui tellija kooskõlas õigusaktidega otsustab ekspertiisi mitte tellida, kohustub töövõtja omal kulul kõrvaldama teostes mistahes puudused vastavalt tellija märkustele tellija määratud tähtajaks.
5.1.10.	Töövõtja kohustub loodud teosed ja nendega seotud dokumendid tellijale üle andma etapiviisiliselt lepingu lisas nr 3 toodud tööde ajagraafikus ettenähtud tähtaegadel ja mahus. Töövõtja kohustub teosed tellijale üle andma vastavalt riigihanke alusdokumentides esitatud tingimustele.
5.1.11.	Töövõtja kohustub lepingu ülesütlemisel üle andma tellijale viimase asukohas nii loodud teosed kui ka teoste loomise vaheetappide resultaadid 5 (viie) päeva jooksul lepingu ülesütlemise avalduse saamisest.
5.1.12.	Töövõtja kohustub tagama, et riigihanke alusdokumentide kvalifitseerimistingimustes nõutud ja lepingu täitmisesse kaasatud isikud osalevad isiklikult poolte vahel lepingu täitmise ajal korraldatavatel perioodilistel töökoosolekutel.
5.1.13.	Töövõtja kohustub juhul, kui ei lepita kokku teisiti, korraldama korralisi töökoosolekuid vähemalt  1 (üks) kord nädalas. Aeg ja koht täpsustatakse pärast lepingu allakirjutamist lepingus nimetatud poolte kontaktisikute vahel. Nõupidamiste käik ja sisu protokollitakse töövõtja poolt ning protokollid edastatakse hiljemalt kahe tööpäeva jooksul kõikidele osalejatele e-posti teel. Protokolli poolte vahel kooskõlastatud redaktsioon allkirjastatakse poolte kontaktisikute poolt hiljemalt järgmisel nõupidamisel. Erakorralised nõupidamised toimuvad ühe poole nõudmisel mitte hiljem kui 3 (kolme) tööpäeva jooksul alates sellekohase kirjaliku teate esitamisest teisele poolele.
5.1.14.	Töövõtja kohustub märgistama kõik projekti dokumendid, projektiosad ja projekteerimise käigus loodavad dokumendid vastavalt tehnilises kirjelduses esitatud nõuetele sealhulgas märgistama dokumendid asutusesiseseks  kasutamiseks tunnistatud teabe märkega vastavalt tehnilises kirjelduses esitatud nõuetele.

5.2.	Töövõtja kohustused varaliste õiguste loovutamisel ja isikliku õiguse kasutamiseks loa andmisel

5.2.1.	Töövõtja kohustub loovutama tellijale kõik varalised õigused kogumis ja andma tellijale autori isiklike õiguste kasutusõiguse.
5.2.2.	Töövõtjal keelatakse lepingu punktis 2.4. nimetatud ajal varalisi õigusi osaliselt või kogumis ise kasutada, kolmandatele isikutele osaliselt või kogumis loovutada või osaliselt või kogumis anda mistahes viisil kasutamiseks ning panna toime muid tegusid, mis on suunatud tellijale loovutatud varaliste õiguste rikkumisele.
5.2.3.	Töövõtja kohustub tagama, et teostest tulenevad varalised õigused läheksid üle tellijale ning tegema varaliste õiguste loovutamiseks käsutustehingu. Käsutustehingu tegemine toimub etapiviisiliselt, samaaegselt konkreetsete teoste ja teoste loomise vaheetappide resultaatide üleandmisega, üleantavate teoste ja teoste loomise vaheetappide resultaatide varaliste õiguste osas.
5.2.4.	Töövõtja kohustub lepingu ülesütlemisel loovutama tellijale nii loodud teoste kui ka teoste loomise vaheetappide resultaatide varalised õigused kui ka tegema varaliste õiguste üleandmiseks tellijaga käsutustehingu. Samuti kohustub töövõtja andma tellijale nii loodud teoste kui teoste loomise vaheetappide resultaatide autori isiklike õiguste kasutusõiguse.
5.2.5.	Juhul, kui isiklikud õigused loodavatele teostele tekivad kolmandatel isikutel, kohustub töövõtja enne kolmandate isikute poolt teoste loomisele asumist sõlmima kolmandate isikutega lepingud (või täiendama olemasolevaid lepinguid) tingimusega, mille kohaselt autoriteks olevad kolmandad isikud kohustuvad autoriõiguse tekkimisel teostele andma tellijale kirjalikud load teostes muudatuste tegemiseks ja teostele teiste autorite teoste lisamiseks.
5.2.6.	Töövõtja kohustub esitama tellijale punktis 5.2.5. nimetatud load samaaegselt teoste ja teoste loomise vaheetappide resultaatide üleandmisega ja varaliste õiguste loovutamise käsutustehingu tegemisega. 

5.3	        Töövõtja kohustused Töö teostamisel ja ehitusloa taotlemise teenuse osutamisel

5.3.1	Töövõtja kohustub ehitusloa taotlemise teenuse osutamisel tegema kõiki, sealhulgas tehnilises kirjelduses loetletud ning teenuse osutamiseks tavapäraselt vajalikke toiminguid, mis on vajalikud ehituslubade saamiseks.
5.3.2.	Töövõtja kohustub osutama ehitusloa taotlemise teenust hoolikalt, tellija parimates huvides ja tellija jaoks parima kasuga, tegutsema kooskõlas seadustega ja vältima tellijale kahju tekkimist.
5.3.3.	Töövõtja kohustub mitte avaldama kolmandatele isikutele lepingu täitmise käigus talle teatavaks saanud konfidentsiaalset infot nii töö teostamise ja ehitusloa taotlemise teenuse osutamise ajal kui ka määramata ajal pärast lepingu lõppemist.
5.3.4.	Töövõtja kohustub teostama töö ja osutama ehitusloa taotlemise teenust isiklikult, kuid ta võib kasutada kolmandate isikute abi, jäädes nimetatud isikute tegevuse eest varaliselt vastutavaks tellija ees. Juhul, kui töövõtja on oma kohustused lepingut rikkudes üle andnud kolmandatele isikutele, võib tellija lepingu üles öelda ja nõuda kahju hüvitamist.
5.3.5.	Töövõtja kohustub viivitamatult kirjalikus vormis teavitama tellijat kõigist Töö teostamisega ja ehitusloa taotlemise teenuse osutamisega seotud olulistest asjaoludest, eelkõige nendest, mis võivad ajendada tellijat muutma töövõtjale antud juhiseid, samuti kirjalikult andma tellija nõudmisel viimasele teavet lepingu täitmise kohta.
5.3.6.	Töövõtja kohustub tellijale üle andma selle, mis ta on seoses töö teostamise ja ehitusloa taotlemise teenuse osutamisega saanud ja loonud, samuti selle, mis ta tellijalt sai ja mida ta lepingu täitmiseks ei kasutanud. Töövõtja on kohustatud lepingu täitmisel saadu või enda poolt loodu tellijale üle andma 5 (viie) tööpäeva jooksul töö teostamise või ehitusloa taotlemise teenuse osutamise vajaduse äralangemisest.

6.	Tellija kohustused

6.1.	Tellija kohustub maksma töövõtjale lepingus ettenähtud tingimuste täitumisel kokkulepitud tasu.
6.2.	Tellija kohustub töövõtjalt vastu võtma lepingu täitmise käigus loodu.
6.3.	Tellija kohustub kooskõlas õigusaktidega 30 (kolmekümne) päeva jooksul töövõtjalt vastu võetud teose nõuetele vastavuse kindlaks tegemiseks läbi viima ekspertiisi ja selle tulemustest töövõtjat informeerima. Vajadusel esitab tellija lisaks ekspertiisi tulemustele sama tähtaja jooksul töövõtjale tellija märkused teoste kohta, kaasaarvatud juhul, kui ekspertiisi ei tellita.
6.4.	Tellija kohustub maksma lepingu tasu maksmisega viivitamise korral töövõtja nõudmisel viivist 0,25% (null koma kakskümmend viis protsenti) tasumisele kuuluvast summast iga tasumisega viivitatud kalendripäeva eest. Viivist arvestatakse alates tasumise tähtpäevale järgnevast päevast kuni tasumise päevani.
6.5.	Tellija kohustub töövõtjalt saadud informatsiooni alusel tasuma ehitusloa taotlemiseks  vajaliku riigilõivu.

7.	Tellija õigused

Tellijal on õigus Lepingu punktis 1.1.1. nimetatud teoseid omaks otstarbeks ja äranägemisel vabalt ja piiranguteta kasutada ja nende osas omandiõigust üle anda. 

8.	Lepingu muutmine

8.1.	Lepingut muudetakse lepingus ja õigusaktides sätestatud tingimustel.
8.2.	Lepingus tehtavad muudatused peavad olema vormistatud kirjalikult. Kirjaliku vorminõude mittejärgimisel on lepingu muudatused tühised.
8.3.	Lepingut muudetakse poolte kokkuleppel. Muudatust sooviv pool teeb kirjaliku ettepaneku, millele teine pool annab oma seisukoha kirjalikult mõistliku aja jooksul, kuid mitte hiljem kui 7 (seitsme) päeva jooksul arvates ettepaneku saamisest. Juhul, kui lepingu muutmisega seotud asjaolusid on vaja täpsustada, võib tähtaeg olla pikem. Kui teine pool ei anna lepingu muudatusteks oma nõusolekut, siis muudatust ei vormistata.
8.4.	Muudatusettepaneku tegija peab koos muudatuste põhjenduse ja selgitusega ära tooma ka nende mõju lepingu tasule, ajagraafikule ja muudele lepingu olulistele tingimustele.
8.5.	Lepingu pooltel ei ole õigust taotleda lepingu muutmist, mis on põhjustatud poole enda kohustuste täitmata jätmisest või mittekohasest täitmisest.
8.6.	Pooled võivad muuhulgas leppida kokku Lisas 3 toodud detailse ajagraafiku muutmises järgmistel juhtudel:

8.6.1.	Ehitusloa saamiseks kuluv aeg on tavapärasest pikem.
8.6.2.	Töö käigus muutuvad objektile esitatavad funktsionaalsed nõuded.
8.6.3.	Tellija on põhjendatult pikendanud töö osade kooskõlastamise aega.

8.7.	Kui lepingu muutmiseks esineb mitu muudatuste põhjust, ei ole töövõtjal õigust tähtaegade pikendamisel nõuda tähtaegade summeerimist. Tähtaega pikendatakse muudatuste koosmõju arvestades.
8.8.	Töövõtjal on õigus nõuda Lisas 3 toodud detailse ajagraafiku pikendamist:

8.8.1.	Vääramatu jõu asjaolude ilmnemisel. Vääramatu jõud on asjaolu, mida töövõtja ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
8.8.2.	Kui muudatuste tegemise vajadus on põhjustatud tellija ebaõigetest juhistest või korraldustest.

8.9.	Lepingu muudatuste mõju lepingu tasule: 

8.9.1.	Juhul, kui tehnilise kirjelduse muudatuse tõttu tekivad töövõtjal täiendavad kulud, mida töövõtjal ei olnud võimalik Lepingu tasu pakkumisel ette näha, on töövõtjal õigus saada täiendavate kulude katteks vastavat tasu.
	
9.	Teoste üleandmine ja vastuvõtmine

9.1.	Töövõtja kohustub lepingu alusel loodud teosed punktis 4.5. toodud osade  (va punkti 4.5.3.) kaupa kontrollimiseks üle andma ja tellija kohustub need vastu võtma. Üleandmise-vastuvõtmise kohta koostavad pooled kahes eksemplaris akti, mis allkirjastatakse poolte esindajate (kontaktisikute) poolt. Töövõtja kohustub eelpool nimetatu üle andma tellija asukohas.
9.2.	Tellija kohustub vastuvõetud teosed üle vaatama ja kontrollima teoste vastavust lepingule ja lepingu lisadele.
9.3.	Juhul, kui tellija poolt tellitud erapooletu ekspertiis ja/või tellija tunnistab teosed mittekohaseks, on tellijal õigus nõuda töövõtjalt lepingu täitmist ja näidata ära mõistliku aja, mis ei või üldjuhul olla lühem, kui 14 (neliteist) päeva, mittekohase teose parandamiseks. Parandamise kulud jäävad töövõtja kanda. 
9.4.	Pärast paranduste tegemist kontrollib tellija teoste vastavust lepingule ja lepingu lisadele ning juhul, kui puuduseid ei tuvastata ning tellija tunnistab teosed kohaseks, allkirjastavad poolte esindajad (kontaktisikud) teose/teoste lõpliku üleandmise-vastuvõtmise akti. Varalised õigused ja isiklike õiguste kasutusõigus läheb tellijale üle pärast vastava teose eest tasumist. 
9.5.	Punkt 4.5.3. sätestatu eest toimub tasumine pärast ehitusloa välja andmist.

10.	Vastutus lepingu rikkumise eest

10.1.	Lepingu täitmata jätmise või mittekohase täitmise korral kannavad pooled vastutust vastavalt lepingule ja kehtivale õigusele.
10.2.	Tellijal on õigus nõuda töövõtjalt lepingulise kohustuse täitmata jätmise või mittekohase täitmise (mistahes lepingu punktis 1.1. nimetatud põhikohustuse või lepingus, sealhulgas punktis 5 nimetatud iga kõrvalkohustuse) korral sellest teadasaamisest 14  (neljateistkümne) päeva jooksul lepingulise kohustuse täitmist, andes selleks töövõtjale mõistliku täiendava tähtaja. Juhul, kui täiendava tähtaja andmisega seotud asjaolusid on vaja selgitada, võib kohustuse täitmise nõude esitada asjaolude selgumisest 14  (neljateistkümne) päeva jooksul.
10.3.	Tellijal on kuni kohustuse kohase täitmiseni õigus keelduda omapoolsete lepinguliste kohustuste täitmisest (sh töövõtjale ettenähtud tasu maksmisest). Juhul, kui tellija peatab omapoolsete kohustuste täitmise, pikenevad tellijapoolsete kohustuste täitmise tähtpäevad päevade võrra, mil kohustuste täitmine oli peatatud.
10.4.	Juhul, kui punktis 10.2. nimetatud õiguskaitsevahendi kasutamine on arvestades asjaolusid võimatu või kui töövõtja ei täida lepingut täiendavalt antud tähtaja jooksul, on tellijal õigus leping kas punktis 1.1. vastava põhikohustuse või põhikohustuse osa osas või tervikuna ettenähtud korras üles öelda, keelduda punktis 4.1. ettenähtud tasu maksmisest ja nõuda töövõtjalt tekitatud kahjude hüvitamist.
10.5.	Lisaks punktis 10.2. ettenähtud õiguskaitsevahenditele, on tellijal on õigus nõuda Töövõtjalt:

10.5.1.	Teoste loomisega, teoste tellijale üleandmisega, varaliste õiguste loovutamiseks käsutustehingu tegemisega, lepingu punktis 5.2.5. nimetatud lubade esitamisega, teostes paranduste tegemisega või ehitusloa taotlemise teenuse osutamisega viivitamise korral iga rikkumise juhu eest leppetrahvi 0,25% (null koma kakskümmend viis protsenti) punktis 4.1.1. nimetatud lepingu ilma käibemaksuta kogusummast iga viivitatud päeva eest.
10.5.2.	Teoste või teoste loomise vaheetappide resultaatide mitte loomise (sh osalise loomise korral), teoste või teoste loomise vaheetappide resultaatide tellijale tähtajalise mitteüleandmise, varaliste õiguste loovutamiseks käsutustehingu tegemata jätmise, lepingu punktis 5.2.5. nimetatud lubade esitamata jätmise või ehitusloa taotlemise teenuse osutamata jätmise korral iga rikkumise juhu eest leppetrahvi summas 500 (viissada) eurot.

10.6.	Tellija kohustub kirjalikus vormis teavitama töövõtjat leppetrahvi nõude esitamisest hiljemalt 30 (kolmekümne) päeva jooksul arvates päevast, mil tellija kohustuse rikkumise avastas. Juhul, kui rikkumisega seotud asjaolusid on vaja täpsustada, võib teavituse esitada asjaolude selgumisest 14 (neljateistkümne) päeva jooksul.
10.7.	Tellijal on õigus nõuda tekitatud kahjude hüvitamist osas, mida leppetrahv või viivised ei katnud.
10.8.	Kui Tellija rikub oluliselt lepingus ettenähtud tingimusi, võib töövõtja kasutada õiguskaitsevahendina omapoolsete lepingukohustuste täitmisest keeldumise õigust. Oluliseks rikkumiseks, mis annab töövõtjale õiguse nimetatud õiguskaitsevahendit rakendada, on asjaolu, kui tellija on viivitanud lepingu tasu maksmisega rohkem kui 40 (nelikümmend) päeva arvates tasu maksmise tähtpäevale järgnevast päevast.
10.9.	Juhul, kui töövõtja katkestab omapoolsete kohustuste täitmise punktis 10.8. ettenähtud alusel, pikeneb töövõtjapoolsete lepinguliste kohustuste täitmise tähtaeg päevade võrra, mil kohustuste täitmine oli peatatud.
10.10.	Tellijal on õigus tasaarveldada, sealhulgas lepingu esemega seotud tellijale vajaliku tööga,  töövõtjale maksmisele kuuluvast lepingu tasust lepingust tulenevaid ja tellija poolt rakendatud leppetrahve ning tekitatud kahjusid.

11.	Lepingu lõppemine

11.1.	Leping lõpeb poolte lepinguliste kohustuste täitmisel, lepingus ja kehtivas õiguses ettenähtud alustel.
11.2.	Tellijal on õigus lepingust taganeda kui töövõtja, nii lepingus ettenähtud teoste loomise alustamise tähtaja jooksul, kui ka tellija poolt antud täiendava tähtaja jooksul, ei asu teoseid looma või keeldub lepingus kokkulepitud teoseid looma. Kui tellija on täiendava tähtaja andmisel määranud, et selle aja jooksul lepingulise kohustuse täitmata jätmisel taganeb ta lepingust, lõpeb leping määratud tähtaja möödumisel. Kui tellija on jätnud eelnimetatud võimaluse kasutamata, kohustub ta edastama töövõtjale koheselt pärast täiendava tähtaja möödumist Lepingust taganemise avalduse. Sel juhul lõpeb leping töövõtja poolt taganemisavalduse saamisest.
11.3.	Lepingust taganemise korral peavad pooled tagastama üksteisele lepingu alusel saadu. 
11.4.	Lepingu pooled leppisid kokku, et kuivõrd lepingut on võimalik täita ositi ja kui pool rikub oluliselt lepingut üksnes mõne põhikohustuse (lepingu punktis 1.1.) suhtes, võib kahjustatud pool lepingu üles öelda selle põhikohustuse või põhikohustuse osa suhtes. Põhikohustuse osas lepingu üles ütlemine toob kaasa ka põhikohustusega seotud kõrvalkohustuste suhtes lepingu ülesütlemise.
11.5.	Kui ühe põhikohustuse rikkumine mõjutab lepingu kui terviku täitmist või tingib rikkumisest kahjustatud poole huvi kaotuse lepingu täitmise vastu, on kahjustatud poolel õigus leping üles öelda tervikuna.
11.6.	Kumbki pool võib lepingu kas täielikult või osaliselt mõjuval põhjusel etteteatamistähtaega järgimata (lepingu punktis 11.7. nimetatud alustel) üles öelda, kui ilmneb, et kõiki asjaolusid arvesse võttes ja mõlema lepingupoole huvisid kaaludes ei või oodata, et lepingut üles öelda sooviv pool jätkaks lepinguliste kohustuste täitmist kuni ülesütlemistähtaja või lepingu tähtaja möödumiseni.
11.7.	Lepingu erakorralise ülesütlemise alused:

11.7.1.	Kui lepingu pool rikkus kohustust (sealhulgas lepingu punktis 5.2.5. nimetatud lubade hankimise ja tellijale esitamise kohustust), mille täpne järgimine oli lepingust tulenevalt teise poole huvi püsimise eelduseks lepingu täitmise vastu.
11.7.2.	Kui kohustust rikuti tahtlikult või raske hooletuse tõttu.
11.7.3.	Kui kohustuse rikkumine annab kahjustatud poolele mõistliku põhjuse eeldada, et teine pool ei täida kohustusi ka edaspidi.

11.8.	Muudel, kui lepingu punktis 11.7. nimetamata, kuid lepingus kindlaks määratud lepingu ülesütlemise juhtudel, kohustub lepingut üles öelda sooviv pool kirjalikult teist poolt 30 (kolmkümmend) päeva lepingu ülesütlemisest ette teatama.
11.9.	Lepingust ülesütlemise korral edastab lepingut ülesütlev pool teisele poolele  kirjaliku lepingust ülesütlemise avalduse. Lepingust ülesütlemine loetakse toimunuks, kui pool on ülesütlemiseavalduse kätte saanud vastavalt ülesütlemisavalduses sätestatule. Kirjaliku vorminõude mittejärgimisel on lepingu ülesütlemise avaldused tühised.
11.10.	Tellijal on õigus leping nii tervikuna kui ka osaliselt igal ajal sõltumata põhjusest etteteatamistähtajata üles öelda. Sellisel juhul on tellija kohustatud tasuma töövõtjale lepingu ülesütlemise momendiks faktiliselt sooritatud kohustuse (kohustuste) eest. Töövõtjal ei ole õigus nõuda tellijalt kokkulepitud tasu VÕS § 655 lg 1 tähenduses.
11.11.	Töövõtja pankroti korral lõpeb leping pankroti väljakuulutamisega.

12.	Konfidentsiaalsuskohustus

Konfidentsiaalsuskohustusega seonduvad nõuded on sätestatud RHAD Lisas 5 Konfidentsiaalsustingimused.

13.	Julgeolekutingimused 

13.1.	Töövõtja kohustub täitma tellija ja tema valitsemisala asutustes kehtivaid julgeolekutingimusi (RHAD Lisa 2.1.). Juhul, kui töövõtja kasutab alltöövõtjaid, tuleb need eelnevalt kirjalikult kooskõlastada tellijaga ning ka neile rakenduvad kõik lepingus sätestatud julgeolekutingimused. Alltöövõtjate poolt julgeolekutingimuste täitmise eest vastutab töövõtja. 
13.2.	Tellijal on õigus töövõtja või tema poolt lepingu täitmiseks  kasutatavate kolmandate isikute poolt julgeolekutingimuste mittejärgimisel leping erakorraliselt etteteatamise tähtaega järgimata üles öelda.

14.	Muud tingimused

14.1.	Pooled kohustuvad lepingut täitma heas usus ning kooskõlas heade kommete ja tavaga.
14.2.	Pooltevahelised lepinguga seotud teated peavad olema kirjalikus vormis, välja arvatud juhtudel, kui sellistel teadetel on informatiivne sisu ning sellega ei kaasne õiguslikke tagajärgi.
14.3.	Teade loetakse kätte saaduks, kui teade on üle antud allkirja vastu või saadetud tähitud kirjaga teisele poolele ning postitamisest on möödunud 6 (kuus) kalendripäeva või kui digitaalallkirjastatud teade on saadetud poole lepingus märgitud e-posti aadressile, loetakse teade kätte saaduks järgmisel tööpäeval v.a juhul kui pool on teate kätte saamist e-posti teel varem kinnitanud või teatele vastanud. Informatsioonilist teadet  võib edastada telefoni või e-posti teel.
14.4.	Vaidlused, mis tekivad lepingu täitmise käigus, lahendatakse läbirääkimiste teel ja pooltevahelisel kokkuleppel. Kui pooled kokkulepet ei saavuta, lahendatakse vaidlus Harju Maakohtus.
14.5.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
14.6.	Käesoleva lepingu tõlgendamisel tuleb lähtuda poolte ühisest tegelikust tahtest, isegi kui see erineb sõnade literaalsest tähendusest. Lepingu tõlgendamise aluseks ei või olla ebaõige tähistus ega väljendusviis, mida pooled kasutasid eksimuse tõttu. Kui poolte ühist tegelikku tahet ei õnnestu kindlaks teha, tuleb lepingut tõlgendada nii nagu teise poolega samasugune mõistlik isik pidi seda samadel asjaoludel mõistma. Üksikut lepingu tingimust tuleb tõlgendada koos teiste lepingutingimustega, andes igaühele neist tähenduse, mis lähtub lepingu kui terviku tähendusest.
14.7.	Töövõtja kinnitab lepingule allakirjutamisega, et ta on piisavalt tutvunud lepingu osaks oleva dokumentatsiooniga ja omab täielikku ja lepingu täitmiseks piisavat ülevaadet teostatava töö mahtudest, piiridest ja muudest tööga seotud asjaoludest ning on võimeline teostama nimetatud tehnilise kirjelduse alusel töö vastavuses käesoleva tepingu tingimustega.
14.8.	Käesoleva lepingu jõustumise hetkest, kaotavad automaatselt kehtivuse kõik pooltevahelised varasemad suulised või kirjalikud kokkulepped käesoleva lepingu eseme suhtes.
14.9.	Leping on koostatud eesti keeles ja allkirjastatud digitaalselt ning omab mõlemale poolele ühesugust juriidilist jõudu.

(allkirjastatud digitaalselt)				(allkirjastatud digitaalselt)

Ivar Janson						Mikk Reier
hangete osakonna juhataja				juhatuse liige